"একি! এমন থরথর করে কেঁপে উঠছে কেন আমার শরীরটা! কই কোনো কিছুর সঙ্গে তো আর ধাক্কা লাগেনি আমার, কোনো চোরা স্রোত তো আছড়ে নিয়ে ফেলেনি আমায় কোনো ঘূর্ণিজলে—তাহলে কি সেই পুরোনো স্মৃতিটাই আমার অস্থিমজ্জা পর্যন্ত কাঁপিয়ে দিচ্ছে? হ্যাঁ হ্যাঁ—আমার স্ত্রী প্রদ্বেষীর কথা শুনে আমি তখন রাগে দিগ্বিদিকশূন্য হয়ে বলেছিলাম, 'এতো বড়ো স্পর্ধা এই স্ত্রীলোকের! আজ থেকে আমি এই নিয়ম প্রতিষ্ঠা করলাম যে স্ত্রীলোকের একটি মাত্র পতিত্বই হবে। স্বামী মারা গেলে বা নিরুদ্দেশ হলে অথবা অন্য যে-কোন অবস্থায় অন্যত্র জীবিত থাকলে কোনো বিবাহিত স্ত্রীলোক দ্বিতীয়বার বিবাহ করতে পারবে না। কিংবা অন্য পুরুষকে অবলম্বন করতে পারবে না। যে স্ত্রী স্বামী-ভিন্ন অন্যপুরুষের অনুগামিনী হবে সে সমাজে পতিতা হবে। কোনো বিধবা নারী যদি অন্যপুরুষে সামান্যতম অনুরাগিনী হয়, তাহলে সে তার মৃত স্বামীর পরিবার ও সম্পত্তি থেকে সম্পূর্ণ বর্জিত হবে।'